Document ID: 32009R1154

KOMISSION ASETUS (EY) N:o 1154/2009,
annettu 27 päivänä marraskuuta 2009,
neuvoston asetuksen (EY) N:o 747/2001 muuttamisesta tiettyjä Israelista peräisin olevia maataloustuotteita ja jalostettuja maataloustuotteita koskevien yhteisön tariffikiintiöiden osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen Välimeren alueen maiden kanssa tehtyjen sopimusten nojalla etuuskohteluun oikeutettujen tuotteiden yhteisön tariffikiintiöiden ja viitepaljouksien hallinnoinnista ja asetusten (EY) N:o 1981/94 ja (EY) N:o 934/95 kumoamisesta 9 päivänä huhtikuuta 2001 annetun neuvoston asetuksen (EY) N:o 747/2001 (1) ja erityisesti sen 5 artiklan 1 kohdan b alakohdan,
sekä katsoo seuraavaa:
(1)
Vuonna 2008 tehtiin kirjeenvaihtona Euroopan yhteisön ja Israelin valtion välinen sopimus maataloustuotteita, jalostettuja maataloustuotteita sekä kaloja ja kalastustuotteita koskevista vastavuoroisista vapauttamistoimenpiteistä ja Euroopan yhteisöjen ja niiden jäsenvaltioiden sekä Israelin valtion välisestä assosioinnista tehdyn Euro-Välimeri-sopimuksen pöytäkirjojen n:o 1 ja n:o 2 sekä niiden liitteiden korvaamisesta ja mainitun assosiaatiosopimuksen muuttamisesta, jäljempänä ’sopimus’, joka hyväksyttiin neuvoston päätöksellä 2009/855/EY (2).
(2)
Sopimuksessa määrätään Israelista peräisin olevia maataloustuotteita ja jalostettuja maataloustuotteita koskevista uusista tariffikiintiöistä ja tällaisille tuotteille asetuksessa (EY) N:o 747/2001 säädettyjen tariffikiintiöiden muuttamisesta. Siinä ei enää määrätä viitemäärien rajoissa annettavista tariffimyönnytyksistä.
(3)
Uusia tariffikiintiöitä, voimassa olevien tariffikiintiöiden muuttamista ja viitemäärien lopettamista koskevien määräysten täytäntöön panemiseksi asetusta (EY) N:o 747/2001 olisi muutettava.
(4)
Ensimmäisen soveltamisvuoden tariffikiintiöiden laskemiseksi olisi sopimuksen mukaisesti säädettävä, että niiden tariffikiintiöiden määriä, joiden kiintiökausi alkaa ennen sopimuksen voimaantulopäivää, on alennettava suhteessa siihen osaan kautta, joka on ehtinyt kulua ennen kyseistä päivää.
(5)
Koska sopimus tulee voimaan 1 päivänä tammikuuta 2010, tätä asetusta olisi sovellettava kyseisestä päivästä alkaen.
(6)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 747/2001 liite VII tämän asetuksen liitteessä olevalla tekstillä.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2010.
Tämä asetus on kaikilta osiltaan velvoittava ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä marraskuuta 2009.

Labels: 3
18
6